作者：刘辰翁
词牌/韵律：兰陵王

paragraphs: 雁归北。
渺渺茫茫似客。
春湖里，曾见去帆，谁遣江头絮风息。
千年记当日。
难得。
宽闲抱膝。
兴亡事，马上飞花，看取残阳照亭驿。
哀拍。
愿归骨。
怅毡帐何匹，湩酪何食。
相思青冢头应白。
想荒坟酹酒，过车回首，香魂携手抱相泣。
但青草无色。
语绝。
更愁极。
漫一番青青，一番陈迹。
瑶池黄竹哀离席。
约八骏犹到，露桃重摘。
金铜知道，忍去国，忍去国。